Iz UKC-ja Ljubljana so sporočili, da se je v njihovi ustanovi število zaposlenih, pri katerih so odkrili okužbo z novim koronavirusom, dvignilo na tri. Foto: BoBo

Znano je, da je tretjina okuženih zaposlena v zdravstvu. Z UKC-ja Ljubljana so sporočili, da imajo potrjene tri okužbe zaposlenih. Eden izmed njih je zdravnik, okužena pa sta še dva zdravstvena delavca, ki sicer ne kažeta znakov bolezni. Nobeden izmed njih po zagotovilih pristojnih ni bil v stiku z bolniki.



UKC Ljubljana: Noben okuženi ne potrebuje intenzivne terapije

Predstojnica Klinike za infekcijske bolezni in vročinska stanja na UKC-ju Tatjana Lejko Zupanc je povedala, da je prišlo do seje ključnih ljudi ljubljanskega UKC-ja, kjer so se dogovorili glede prihodnjih dejavnosti v njihovih enotah. Večjih odpovedi programov ne predvidevajo, odpadli bodo le kakšni nenujni kontrolni pregledi.

Dodala je, da je trenutno na infekcijski kliniki 18 bolnikov z novim koronavirusom. Pet jih bo kmalu odšlo v domačo oskrbo, saj so imeli blage simptome. Nihče izmed sprejetih bolnikov ne potrebuje intenzivne terapije. Po poročanju TV Slovenija varnostniki na vseh vhodih v klinični center še vedno ohranjajo poostren nadzor.

"Že zdaj ne sprejemamo vseh, ki imajo blage simptome in imajo urejene domače razmere, saj ne predstavljajo tveganja. Ko bodo bolnišnice polne ljudi, ki bodo potrebovali antibiotike in kisik, ne bomo sprejemali vseh bolnikov v bolnišnice. Vendar še nismo v tej fazi," je dejala.

Vsi bolniki, ki bodo odpuščeni domov, imajo navodila, kako ravnati. Redno jih bo dvakrat na dan poklical zdravnik in preverjal njihovo zdravstveno stanje. V primeru poslabšanja stanja, bodo sprejeti v bolnišnico. Ko bodo brisi negativni, pa bodo dobili dovoljenje, da se vrnejo v delovni proces.

V Sloveniji okuženih 34 ljudi

Okuženih 34 ljudi, največ s širšega območja Ljubljane

Oskrba z živili ni ogrožena

Aleksandra Pivec, ministrica za kmetijstvo, gozdarstvo in prehrano, ki opravlja tekoče posle, se je na novinarski konferenci odzvala na dogajanje v povezavi s širjenjem novega koronavirusa in vplivom, ki ga ima na preskrbo s prehranskimi izdelki. Po njenih navedbah ta Sloveniji trenutno ni motena niti ogrožena. "Imamo dovoljšne količine izdelkov, ki jih pridelajo domači pridelovalci in v tem trenutku je ključno, da jih z nakupom podpremo in si s tem zagotavljamo nemoteno preskrbo s hrano," je potrošnike pozvala Pivčeva in ob tem spomnila, da ima država na voljo tudi blagovne rezerve, ki bodo dodatno okrepljene.

Zaradi karantene v Italiji so se po njenih navedbah sicer težave pojavile pri izvozu slovenskega mleka. Po navedbah Pivčeve je prišlo do izpada ene tretjine dnevnega izvoza svežega mleka, kar zanaša okoli 150 tisoč litrov. "Mleko, ki ga ne bo mogoče izvoziti, bo predelano v mleko v prahu, ki bo okrepilo blagovne rezerve," je povedala ministrica.

Ministrica je napovedala, da je bila oblikovana koordinacijska skupina, ki bo dnevno sprejemala vse okoliščine in spremembe, sproti komunicirala z vsemi deležniki v verigi preskrbe s hrano in oblikovala ukrepe, ki bodo pomirjali razmere. Oblikovana je bila tudi kontaktna točka, na katero se lahko obrnejo vsi deležniki, ki so tudi že dobili posebne napotke.

Neodgovorno ravnanje pacientov

Kljub številnim opozorilom in napotkom pristojne službe opažajo, da se številni ljudje še vedno ne držijo navodil. Zjutraj je tako v eno od čakalnic ambulant v zdravstvenem domu v središču Kopra vstopil moški in povedal, da je bil v Italiji in v stiku z okuženimi s koronavirusom. Ni se zmenil za nobeno od opozoril tako v javnosti kot na plakatih na vratih, ravnal je skrajno neodgovorno, po poročanju Radia Koper pravijo pristojni. Na podoben način je drugi moški vstopil tudi v prostore urgentne ambulante na Bonifiki. Po poročanju Primorskih novic sta bila izvida testiranj obeh moških sicer negativna. Tako tudi petim zaposlenim zdravstvenim delavcem, s katerimi sta moška prišla v stik, ne bo treba v samoosamitev.

"Imeli smo vstop pacienta tako v enoti zdravstvenega doma v središču mesta kot tudi v urgentni ambulanti na Bonifiki. Prostore smo že očistili in razkužili," je za Radio Koper pojasnila strokovna direktorica koprskega ZD-ja Ljubica Kolander Bizjak.

Trije ljudje so mimo vseh preventivnih ukrepov vstopili v ZD Koper

ZD Koper: Na vhodu je medicinska sestra

"Na vhod v stavbo smo postavili medicinsko sestro, dovoljen je vstop v laboratorij in k zobozdravniku ter k drugim službam, ki niso v pritličju," je še Kolander Bizjakova navedla dodatne ukrepe, ki so jih sprejeli. Že predtem je v pogovoru za oddajo Dobro jutro opozorila: "Lepo prosim ljudi, ki kažejo znake okužbe zgornjih dihal, da ne vdirajo v čakalnice, sploh tisti, ki so bili na območjih, kjer je večja pogostost bolezni covid-19, naj pokličejo svojega zdravnika. Če ne bodo takoj dobili odgovora, naj vztrajajo in naj ne vdirajo v čakalnice in ogrožajo zdravih ljudi." "Če boste prišli sami, nenapovedani, boste lahko čakali tudi eno uro," je še opozorila.

Koprski župan Aleš Bržan je ob tem opozoril, da je kljub nizom varnostnih ukrepov za zajezitev števila okužb, ki jih je sprejela država, še vedno najučinkovitejši ukrep preventiva. Ljudi poziva, naj zaupajo strokovnosti zdravstvenega osebja, ki ima ustrezno znanje in izkušnje za obvladovanje okužbe.

Večina se je okužila v tujini

Ob 14. uri je bila tudi novinarska konferenca, na kateri so pristojni javnost seznanili z aktualnim stanjem v zvezi z novim koronavirusom. "Večina obolelih se je okužila v tujini, gre za 14 primerov. Dobra novica je, da gre pri sekundarnih okužbah za znane osebe iz znanih krogov," je poudarila predstavnica Nacionalnega inštituta za javno zdravje Eva Grilc.

Zaradi širjenja virusa odpovedanih vse več prireditev

Minister za zdravje, ki opravlja tekoče posle, Aleš Šabeder, je podrobneje predstavil nekatere ukrepe, ki jih je v ponedeljek sprejel Svet za nacionalno varnost. V vsa slovenska gospodinjstva bodo prejela eno izmed 730.000 zloženk, kjer so osnovne informacije in kontaktne številke glede morebitne okužbe z novim koronavirusom. Vsi, ki se vračajo iz tujine, pa bodo prejeli SMS-sporočilo, v katerem bodo opozorjeni, da naj v primeru vročičnega stanja pokličejo zdravnika in po njegovih navodilih preverijo morebitno okužbo.

Na Letališču Jožeta Pučnika Ljubljana merjenje temperature potnikom

V sklopu preventivnih ukrepov bo uvedeno tudi merjenje temperature za potnike na letališču Brnik. Na brniškem letališču zaradi novega koronavirusa že zdaj velja prepoved pristajanja letal z ogroženih območij, a v Fraportu Slovenija opominjajo, da neposrednih rednih letalskih povezav s temi območji nimajo. Kljub temu zaradi širjenja virusa že opažajo odpovedi poletov, pričakujejo, da bodo v prihodnje sledile še nove.

Na brniškem letališču bodo uvedli merjenje telesne temperature

Prepovedi zbiranja veljajo tudi za kinodvorane

Šabeder je tudi pojasnil, kaj zapoveduje uredba o prepovedi organiziranih dogodkov, kjer bi se zbralo več kot 100 ljudi. Kot primer je navedel filmske predstave v kinodvoranah, v katerih se lahko zbere več kot 100 gledalcev. Medtem ko za manjše dogodke, poroke, pogrebe, verske prireditve, manjše lokale ter nakupovalne centre prepoved ne velja.

Okuženi z novim koronavirusom so upravičeni do bolniškega nadomestila. Za vse, ki ne morejo delati od doma in so v karanteni, pa velja, da so upravičeni do polovice plače, ki gre na strošek delodajalca. Šabeder je ob tem dodal, da se pripravlja interventni zakon, s katerim bo država krila dodatnih 40 odstotkov nadomestila plače, in bodo tisti, ki morajo biti v karanteni, upravičeni do enakega nadomestila kot obolele osebe.

Vzpostavljena je tudi posebna delovna skupina, ki pripravlja ukrepe za mejo s sosednjo Italijo. Šabeder je dodal, da že velja začasna prepoved letenja oziroma pristajanje letal iz Italije, Kitajske, Južne Koreje in Irana.

Klicni center za informacije o koronavirusu Vlada je s pristojnimi službami vzpostavila klicni center. Na brezplačni telefonski številki 080 1404 lahko dobite informacije vsak dan med 8. in 20. uro.





Klicateljem na vprašanja odgovarjajo študentje višjih letnikov medicinske fakultete pod mentorstvom strokovnjakov.

Za DZ omejitev zbiranja ne velja

Predsednik DZ-ja Igor Zorčič je v izjavi za medije povedal, da so za omejitev širjenja koronavirusa zaposleni v parlamentu na posvetovalnem sestanku sprejeli nekatere higienske ukrepe, nekoliko so omejili tudi vstop v poslopje. Kot je poudaril, z ukrepi za zaščito zdravja ne želijo omejevati odprtosti demokratičnega odločanja. Dodal je, da med zaposlenimi sicer še ni obolelih, nekaj zaposlenih se je preventivno odločilo za samoosamitev.

V javnosti so se pojavljala tudi vprašanja, kako bo ob omejitvi zbiranja več kot 100 oseb potekala plenarna seja državnega zbora. Zorčič odgovarja, da te omejitve za DZ ne veljajo, saj bi mora institucija delovati v vseh razmerah, tudi v izrednih stanjih.

S pojavom novega koronavirusa se je povečalo število oglasov, ki ponujajo zdravila ali preventivne učinkovine kot zaščito pred okužbo, pojavljajo pa se tudi ponudbe raznih preventivnih pregledov. Nacionalni inštitut za javno zdravje ob tem opozarja, naj javnost ne zaupa posameznikom ali družbam, ki ponujajo nepreverjene izdelke in storitve. Sporne oglase lahko posamezniki prijavijo na Tržni inšpektorat RS, so še svetovali. (Fotografija je simbolična.) Foto: Pixabay

Za kršilce do 100 tisoč evrov kazni

Od danes so tako vse prireditve v zaprtih prostorih omejene na največ 100 udeležencev. "Veliko ljudem se bo zdel mogoče ta ukrep prestrog, ampak okužba se te dni hitro širi," je na ponedeljkovi novinarski konferenci po seji sveta za nacionalno varnost dejal minister za zdravje, ki opravlja tekoče posle, Aleš Šabeder. Minister je sicer že predtem napovedal, da so za kršitve prepovedi predvidene globe od minimalno 10.000 do 100.000 evrov.

V UKC-ju Maribor prepoved osebnega naročanja na zdravstvene storitve

Da bi zajezili okužbo in da se ne bi po nepotrebnem izpostavljali okužbi z novim koronavirusom, so danes v celotnem Univerzitetnem kliničnem centru (UKC) Maribor prepovedali osebno naročanje pacientov na zdravstvene storitve. Bolnike prosijo, naj uporabijo druge možnosti za naročilo na zdravstvene storitve.

Hit zapira svoje igralnice

Iz novogoriške družbe Hit so sporočili, da zaradi preventivnih razlogov, povezanih s širitvijo novega koronavirusa, ter glede na zaostrene razmere na primarnem italijanskem trgu, kjer za celotno državo velja karantena, do 20. marca zapirajo vse svoje igralnice na Goriškem.

Ustanove po državi množično odpovedujejo dogodke, okrogle mize, predavanja, številne fakultete odpovedujejo ali prilagajajo pedagoški proces. Pristojni minister Jernej Pikalo je v Studiu ob sedemnajstih dejal, da gre "pri univerzah za to, da se odsvetujejo zgolj velika zbiranja študentov, torej v prostorih, kjer jih pride čez 100". Na Univerzi v Mariboru so danes zaradi novega koronavirusa prepovedali zbiranje več kot sto ljudi v zaprtih prostorih in vsa zbiranja, ki niso vezana na tekočo izvedbo pedagoškega procesa. Za splošno odpoved predavanj pa se niso odločili.

Ukrepi tudi v verskih objektih in v zaporih

Omejitev števila ljudi v zaprtih prostorih bodo spoštovali tudi v Islamski skupnosti v Sloveniji, ki je sporočila, da morajo imami poskrbeti, da v prostorih za verske obrede ni nikoli več kot sto ljudi hkrati. Na Slovenski škofovski konferenci so nam pojasnili, da so se glede maš za dodatna pojasnila obrnili na ministrstvo za zdravje in da bodo posodobljena navodila objavili konec tedna.

Uprava za izvrševanje kazenskih sankcij pa je za preprečevanje okužb z novim koronavirusom vsem zavodom poslala podrobna navodila. Med drugim zapornike usmerjajo, da za stike s svojci v večji meri uporabljajo telefon, a obiskov za zdaj niso prepovedali.

V novomeški bolnišnici odpovedali nenujne posege za Belokranjce

Zabojniki pred ZD Murska Sobota

Vstopna točka za odvzem brisa pri sumu na okužbo z novim koronavirusom za Pomurje, ki ga pokrivajo zdravstveni domovi Murska Sobota, Lendava, Ljutomer in Gornja Radgona, bo od srede v prostorih nekdanje patronažne službe oziroma v zabojnikih pred Zdravstvenim domom Murska Sobota. Vhod v prostore bo iz Kopališke ulice.

Do danes je vstopna točka v prostorih za izolacijo poleg urgentnega centra v Splošni bolnišnici Murska Sobota v Rakičanu, zdaj pa so pred zdravstveni dom namestili dva zabojnika, namenjena odvzemu brisov. Za zdaj ju ne bodo uporabljali, ampak bodo brise odvzemali samo v nekdanjih prostorih patronažne službe. V zdravstvenem domu so znova opozorili, da mora bolnik s sumom na okužbo poklicati izbranega osebnega zdravnika ali dežurno službo, od koder se bodo posvetovali z epidemiologom, ki bo dal nadaljnja navodila.